Andreas Steenberg (RV), 2013-10-31:
I dag er en stor dag for Midt- og Vestjylland.
Den motorvejsvision, som blev formuleret helt tilbage i 1996, bliver i dag førstebehandlet i form af et lovforslag.
Motorvejen føres vest om Herning til det nye sygehus og til Holstebro Nord, så Lemvig, Thyborøn og Struer bliver koblet på motorvejsnettet bedst muligt.
Radikale Venstre er i dag rigtig glade for at kunne give vores støtte til det her projekt til helt præcis 3,85 mia. kr. og en andel af samfundsøkonomien på lidt over 5 pct. Mobilitet er helt afgørende for virksomheder i Danmark.
Jo hurtigere og nemmere arbejdskraften og varerne kan komme rundt, jo bedre for virksomhederne og deres konkurrenceevne.
Både omkring Herning og Ikast og det nordvestjyske område er der rigtig mange fødevare- og industrivirksomheder, og fælles for dem er, at de skal hente arbejdskraft bredt i Jylland, hente råvarer bredt i hele verden, og når de skal eksportere, skal de ned til Herning og videre til Tyskland.
Motorvejen vil øge mobiliteten og gøre det nemmere at rekruttere arbejdskraft og eksportere varer.
Motorvejen giver i De Radikales optik også den bedst mulige betjening af det nye sygehus i Gødstrup.
Vejen slår vest om Herning og rammer landevejen mellem Herning og Ringkøbing.
Det betyder, at indbyggere i Ringkøbing-Skjern Kommune kan køre direkte til sygehuset, og på samme måde kan ansatte og andre patienter køre direkte ad motorvejen til sygehuset.
I debatten har der været talt meget om Nordvestjylland og afstanden til sygehuset derfra, men der bliver også rigtig langt fra eksempelvis Hvide Sande, og derfor har det været vigtigt for Radikale Venstre at sikre, at det nye sygehus også kan betjene Ringkøbing-Skjern Kommune.
Linjeføringen vest om Herning er også rigtig godt for Messecenter Herning, som nu kan afvikle trafik vest om Herning, når de har store arrangementer.
Der er blevet lavet en analyse, der viser, at den meromsætning, som Messecenter Herning giver i Herning by, er 400 mio. kr. og mere end 300 job om året.
Det, at vi nu laver infrastrukturen til Messecenter Herning endnu bedre, er med til at hjælpe Messecenter Herning til at øge de aktiviteter, der er der.
Det er vi også rigtig glade for.
For det nordvestjyske område betyder linjeføringen til Holstebro Nord, at indbyggerne i Lemvig Kommune og Struer Kommune, som får allerlængst til sygehuset, kan køre uden om Holstebro ad motorvejen og dermed spare vigtige minutter, når de selv eller med en ambulance skal køre til det nye sygehus.
Linjeføringen til Holstebro Nord flytter også rigtig meget tung trafik ud af Holstebro.
Før Folketingsvalget fik den daværende VK-regering sat Holstebromotorvejen på finansloven, men uden penge.
Den nye regering har arbejdet seriøst videre med projektet og har haft som ambition at finde de penge, som VK-regeringen ikke fandt.
I processen har der været megen diskussion om linjeføringen, og desværre så vi igen, at Herning og Holstebro ikke kunne finde fælles fodslag og hjælpe hinanden her i København.
Det er jeg stadig ærgerlig over.
Selv holdt jeg fast i, at landsdelen skulle gå efter en linjeføring både vest om Herning og til Holstebro Nord i stedet for at bekæmpe hinanden.
Jeg er glad for, at netop den store løsning blev resultatet, da regeringen især sammen med VK, men også med Dansk Folkeparti, fandt pengene til motorvejen i forsvarsforliget og vækstplanen.
Radikale Venstre er rigtig glade for det her lovforslag, og vi kan støtte lovforslaget.